REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/110-23

26. april 2023. godine

B e o g r a d

ZAPISNIK

SA 25. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 26. APRILA 2023. GODINE

Sednica je počela u 13,05 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, dr Uglješa Mrdić, Aleksandar Mirković, Đorđe Komlenski, Ana Miljanić, dr Vesna Ivković, Vojislav Mihailović, Dragana Rakić i Života Starčević.

Sednici su prisustvovali zamenici članova Odbora: Dragana Radinović, zamenik člana Sandre Božić, Bojan Torbica, zamenik člana Aleksandra Markovića, Slaviša Ristić, zamenik člana Janka Veselinovića, Srđan Milivojević, zamenik člana Dragane Rakić i Radmila Vasić, zamenik člana Boška Obradovića.

Sednici nisu prisustvovali članovi Odbora: Sandra Božić, Aleksandar Marković, Radovan Arežina, Janko Veselinović, Miroslav Aleksić, Nikola Dragićević i Boško Obradović.

Predsednik Odbora je, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama predloženog dnevnog reda, odnosno o zahtevima narodnih poslanika Zaima Redžepovića i Hadži Milorada Stošića za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice, kao i o zahtevu Dubravke Đedović, ministra rudarstva i energetike, za obavljanje druge javne funkcije.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika, većinom glasova utvrdio dnevni red 25. sednice u celini:

D n e v n i r e d:

- Usvajanje zapisnika sa 23. i 24. sednice Odbora -

1. Razmatranje zahteva narodnog poslanika Zaima Redžepovića za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (akt 21 broj 120-661/23 od 3. aprila 2023. godine),

2. Razmatranje zahteva narodnog poslanika Hadži Milorada Stošića za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (akt 21 broj 120-663/23 od 3. aprila 2023. godine),

3. Razmatranje zahteva Dubravke Đedović, ministra rudarstva i energetike, za pribavljanje mišljenja za obavljanje druge javne funkcije (akt 21 broj 02-815/23 od 25. aprila 2023. godine).

Pre prelaska na rad po utvrđenom dnevnom redu Odbor je, većinom glasova, bez primedaba, usvojio zapisnike sa 23. i 24. sednice Odbora.

**Prva, Druga i Treća tačka dnevnog reda:** Razmatranje zahteva narodnih poslanika Zaima Redžepovića i Hadži Milorada Stošića za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice, kao i zahteva Dubravke Đedović, ministra rudarstva i energetike, za pribavljanje mišljenja za obavljanje druge javne funkcije

Predsednik Odbora je napomenuo da će Odbor, s obzirom na to da je prihvaćen predlog za objedinjenu raspravu po tačkama dnevnog reda, u skladu sa članom 157. stav 2. Poslovnika, po završetku rasprave odlučivati o svakoj tački dnevnog reda posebno.

Dodao je da su članovima Odbora dostavljeni zahtevi narodnih poslanika Zaima Redžepovića i Hadži Milorada Stošića uz koje su priloženi overeni ugovori o zakupu stana, kao i fotokopije ličnih karata i druga potrebna dokumentacija. Podsetio je da Odbor, prema Odluci o poslaničkoj naknadi, može da odluči da se narodnom poslaniku koji nema prebivalište u Beogradu i ne koristi pravo na hotelski smeštaj, na lični zahtev isplati mesečna naknada na ime zakupa stana u Beogradu u ukupnom iznosu od 35.000 dinara. Takođe, narodni poslanik koji koristi pravo na zakupa stana u Beogradu ima pravo i na naknadu na odvojeni život od porodice u iznosu od 40% prosečne zarade po zaposlenom u privredi Republike Srbije prema poslednjem konačno objavljenom podatku republičkog organa nadležnog za poslove statistike na dan isplate.

Predsednik Odbora je napomenuo da je Dubravka Đedović podnela Odboru zahtev za pribavljanje pozitivnog mišljenje da uz funkciju ministra rudarstva i energetike obavlja i funkciju predstavnika Republike Srbije u Skupštini Akcionarskog društva „Elektroprivreda Srbije“, Beograd, na koju je imenovala Vlada Republike Srbije Zaključkom koji je dostavila uz zahtev, podsetivši da je pozitivno mišljenje Odbora prethodni uslov da bi Agencijaza sprečavanje korupcijemogla da rešava o potpunom i urednom zahtevu funkcionera.

U diskusiji su učestvovali Radmila Vasić, Milenko Jovanov, Dragana Rakić i Srđan Milivojević.

Radmila Vasić je istakla da je protiv davanja pozitivnog mišljenja ministarki Dubravki Đedović ukazujući na, po njenom mišljenju, pogubnost transformacije EPS-a iz javnog preduzeća u akcionarsko društvo, smatrajući da je navedena transformacija uvod u privatizaciju EPS-a čija je vrednost u prethodnom periodu sa 14 milijardi evra svedena na tri milijarde evra. Izjavila je da po nekim procenama, kao posledica privatizacije, može doći do otpuštanja 16.000 radnika, a da će, po informacijama kojima ona raspolaže, prvi na udaru biti radnici EPS-a sa Kosova i Metohije.

Milenko Jovanov je tokom izlaganja Radmile Vasić, u više navrata, zamolio imenovanu da se drži tačke dnevnog reda sednice Odbora za administrativno-budžetska i mandatno-imunitetska pitanja, s obzirom na to da je njeno izlaganje primerenije skupštinskom odboru za energetiku. Dodao je i da je više puta trpeo kritiku od pojedinih članova Odbora zato što je dozvoljavao da se na sednicama Odbora diskutuje van dnevnog reda i naglasio da ubuduće takvu praksu više neće dopuštati.

Dragana Rakić je u svom izlaganju napomenula da će vreme predviđeno za izlaganje kao člana Odbora podeliti za svojim zamenikom, Srđanom Milivojevićem. Ponovila je načelni stav da je protiv toga da ministri obavljaju druge javne funkcije jer je, kako je istakla, sama funkcija ministra rudarstva i energetike dovoljno odgovorna, pogotovo imajući u vidu aktuelnu globalnu energetsku krizu. Dodala je da je na delu brzinska transformacija EPS-a u akcionarsko društvo i naglasila da se transformacija sprovodi bez javne rasprave i adekvatnog infomisanja najšire javnosti. Navela je da je po njenom mišljenju nelogično da Skupštinu EPS-a, bez obzira što je EPS 100% u vlasništvu Republike Srbije, čini samo jedno lice, odnosno da Skupštinu EPS-a, kao najvažnijeg javnog preduzeća i najvećeg poslodavca u Srbiji, čini jedna osoba. Zbog svega navedenog istakla je da neće glasati za davanje pozitivnog mišljenje jer državni resurs kao što je EPS, po njenom shvatanju, ne sme da se stavi u ruke jedne osobe, u ovom slučaju ministra rudarstva i energetike.

Po mišljenju Srđana Milivojevića, davanje pozitivnog mišljenja ministru rudarstva i energetike da bude jedini član Skupštine EPS-a dovodi tog ministra u direktan sukob interesa, jer na taj način ustrojena Skupština neće moći da se suprotstavi eventualnoj inicijativi Vlade da se EPS privatizuje. Smatra da navedeno predstavlja loš primer koji ne postoji ni i jednom drugom preduzeću i upitao članove Odbora da li bi, u slučaju da imaju svoje firme, poverili odlučivanje o svemu isključivo jednom čoveku. Predložio je da u Nadzorni odbor EPS-a, kao njegovo kontrolno telo i kontrolni mehanizam, a zbog činjenice da je EPS nacionalni resurs građana Srbije koji ne pripada ni jednoj Vladi, kao ni jednoj većinskoj ili opozicionoj stranci, uđu i po jedan predstavnik pozicije i opozicije i da bi o ovakvoj ideji trebalo razmisliti. Zaključio je da ponašanje Vlade upućuje da postoje indicije da se sprema privatizacija EPS-a kojoj ne može da se suprotstavi jedan član Skupštine akcionara koji je ujedno i član Vlade i stoga apelovao na članove Odbora da ne glasaju za pozitivno mišljenje.

Po zaključenju diskusije, na predlog predsednika, Odbor je odlučivao o svakoj tački dnevnog reda pojedinačno.

Odbor je, na predlog predsednika, jednoglasno prihvatio zahtev narodnog poslanika Zaima Redžepovića za ostvarivanje prava na isplatu mesečne naknade na ime zakupa stana u Beogradu i zahtev za ostvarivanje prava na naknadu za odvojeni život od porodice, počev od 3. aprila 2023. godine do 3. aprila 2024. godine, budući da je ugovor o zakupu zaključen na godinu dana.

Odbor je, na predlog predsednika, jednoglasno prihvatio zahtev narodnog poslanika Hadži Milorada Stošića za ostvarivanje prava na isplatu mesečne naknade na ime zakupa stana u Beogradu i zahtev za ostvarivanje prava na naknadu za odvojeni život od porodice, počev od 1. aprila 2023. godine.

Odbor je, na predlog predsednika, većinom glasova prihvatio zahtev i dao pozitivno mišljenje Dubravki Đedović da uz funkciju ministra rudarstva i energetike, može da obavlja i funkciju predstavnika Republike Srbije u Skupštini Akcionarskog društva „Elektroprivreda Srbije“ Beograd.

\*\*\*

Sednica je završena u 13,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov